Самарада автор-башкаручы Линар Абсаттаров концерты булды

	Самараның Литвинов исемендәге Мәдәният сараенда Самарада яшәүче һәм иҗат итүче шагыйрь, автор-башкаручы, татар җыры конкурсларында катнашып, лауреат исемнәренә лаек булган һәм Гран-при алган Линар Абсаттаров үзенең тамашачысын өр-яңа концерт программасы белән шатландырды.	 “Дусларга” дип аталган тамашаның исеме җисеменә килеп тора. Сәхнәдә – Линарның дуслары һәм туганнары булса, залда - авылдашлары, туганнары һәм үзе укыта торган “Яктылык” татар мәктәбе укучылары һәм укытучылары, ата-аналар тезелешеп утырган. 
Гомумән, мин бу концертны Балыклы егетләре бенефисы дип атар идем. Чөнки сәхнәдә Камышлы районының Балыклы авылында туып-үскән Линар янында авылдашлары - “Сабантуй” музыкаль ансамбле егетләре Илһам, Ирек һәм Рафаэль Шәрәфетдиновлар, бертуган абыйсы Әнвәр, баянчы Марат Рәсүлов басып торалар иде. 

Линарга мәктәптә укыган елларында музыка белемен укытучысы Илһам Шәрәфетдинов сеңдергән булган. Нәкъ ул сәләтле малайның талантын ачкан, балада иҗат чаткысы уятып, сәхнәгә чыгарган. 

Линар - балачактан ук сәнгатькә гашыйк кеше. Ул Самараның мәдәният һәм сәнгать академиясен тәмамлап, Камышлыга эшкә кайткач, “Ике йөрәк” дип аталган жыр театры житәкчесе буларак тамашачыга танылган иде. “Хәзерге көндә дә Камышлы мәдәният йортында эшләүче иҗатташ дусларым белән тыгыз элемтәдә торабыз. Мин аларга рәхмәтлемен һәм ижади уңышлар телим”, - дип сөйли Линар.

Бүген ул Самарада бертуган абыйсы Әнвәр һәм сеңлесе Римма белән иҗат юлын дәвам итә, ә остазы Илһам һәм аның энесе Ирек Шәрәфетдиновлар Жигулевскида яши. Илһамның улы Рафаэль да шунда. Актив тормыш белән яшәргә өйрәнгән шушы егетләр “Сабантуй” исемле вокаль-инструменталь төркем оештырганнар: Илһам - баянда, Рафаэль - синтезаторда, Ирек домбрада уйный, үзләре җырлыйлар да. Ә аларга иҗат өчен уңайлыклар булдыручы шәһәр администрациясенең мәдәният идарәсендә милли сәясәт бүлеген җитәкләүче Шенталы егете Марат Рәсүлов. “Без аны авылдаш дип атыйбыз, - дип көлешәләр егетләр. - Чөнки аның менталитеты Балыклыныкы”.  

Бер ел элек Жигулевскида татар милли-мәдәни автономиясен ачучылар да шулар ук. Аны Ирек Шәрәфетдинов җитәкли, ә туганнары ярдәм итә. Декабрьдә гөрләтеп автономиянең бер еллыгын бәйрәм иткәндә, кичәне уздырышырга Линар барган булса, бүген менә Жигулевскида яшәүче балыклылылар, музыка коралларын күтәреп, аның иҗат кичәсенә килеп җиткәннәр. 

Самарада татар вокаль-инструменталь ансамбль булмаганлыктан, бу безнең тамашачыга яңалык булып күренде. Кара инде, әллә кайлардан музыкант һәм җырчылар гына түгел, композиторлар да эзләп йөрисе юк икән: Линар да, Илһам абыйсы да үзләре шигырьләр дә  иҗат итәләр, үзләре көйләр дә язалар, үзләре үк шул җырларны башкаралар да. 

Әйе, бу кичтә яңгыраган бик күп җырларны Линар Абсаттаров үзе язган. Мәсәлән, “Самарама” җыры белән ул өлкә үзәгенә багышланган җыр конкурсында җиңеп, лауреат исемен алган иде.  Гомумән, автор туган ягына багышланган җырларны күп иҗат итә -  “Яшәсен иде Балыклым”, “Камышлыма”, ә патриотик җырлардан “Саклыйк тынычлыкны”, “Туган җир” кебекләре игътибарга лаек.

Татарстан композиторлары җырларын бигрәк тә шәп башкара егет. Концертның икенче бүлеген ул “Кышкы романс” һәм “Кайтчы, иркәм” җырлары белән башлап җибәрде. Татарстаннан гастрольләргә килеп йөрүче кайбер артистларың читтә торсын!  Әдәп ягыннан да аларга Линардан үрнәк алырга була. Концерт тозсыз анекдотлар һәм оятсыз мәзәкләр белән түгел, ә балаларның матур биюләре, җырлары белән бизәлеп барды. Литвинов исемендәге Мәдәният йортының “Искорки” бию түгәрәге, “Яктылык” татар мәктәбенең “Йолдыз” бию төркеме башкаруындагы украин, рус, татар халык биюләре программага бик килешле булды. 

“Яктылык”та укучы талантлы балаларны шундук күреп ала Абсаттаров. Мәсәлән, Әлсинә Дәүләтбаеваны ул өченче сыйныфта укыганда ук сәхнәгә чыгарган иде. Шарль Перроның “Алтын ачкыч яисә Буратино маҗаралары” әкияте персонажы Мальвинаныкы кебек зур зәңгәр күзле Әлсинәнең тавышы бигрәк тә моңлы һәм киң диапазонлы. Ул Казанда үткәрелүче “Җырлы-моңлы балачак” конкурсында Тольяттида яшәүче энесе Азат Зәйдуллин белән бергә катнашачак. Уңышлар телик аларга! Бу сәхнәгә дә ике туган бергәләп чыгып җырладылар. Линар абыйсы махсус Әлсинәгә багышлап язган “Әлсинәгә бүләккә” җырын алар укытучысы белән бергә башкардылар.  “Җырлы-моңлы балачак” конкурсы лауреаты Альбина Мингалиева, Алисә Тынчарова, Альбина Әпсәләмоваларның җырлары да бик матур яңгырады.

Тольятти йолдызы Хәтиҗә Гыйниятова башкаруындагы  “Язмышым”, “Миннән башка син канатсыз”, “Көтәм сине” җырлары Самара тамашачысы өчен зур ачыш булгандыр. Хәтиҗә, һичшиксез, талант иясе. Ул бит Екатеринбургта үткәрелгән “Урал сандугачы” конкурсында лауреат исемен яулаган җырчы. “Линар дустым үзенең концертында катнашырга тәкъдим иткәч, мин бик теләп килдем һәм менә шушы җырларымны сезгә бүләк итәм”, - диде ул. 

Илһам Шәрәфетдинов башкаруындагы “Авыл көе”, “Еллар үтсен матур булып”, “Бу дөньяда без бит кунак кына” һәм “Мин авыл баласы”, гитарада уйнап Әнвәр Абсаттаров җырлаган  “Дусларга”,  ”Ләйсәнгә”  җырлары да тамашачыларга зур бүләк булды. Ә инде Илһам Шәрәфетдинов һәм Марат Рәсүловның баянчылар дуэты көенә Линар башкарган халык җырларыннан тезмә,”Зөләйха”, “Ак калфак”, “Герман көе” җырчының диапазон байлыгы турында сөйләде.

Әлбәттә, сәхнәгә чыккан биючеләрнең, җырчыларның, Линар үзе кигән аллы-гөлле, милли төсмерләр кертеп тегелгән һәм чигелгән костюмнарның матурлыгын әйтеп үтми булдыра алмыйм. Аларның күбесенең авторы - “Алтын энә” ательесы хуҗасы Гөлнара Насыйрова һәм аның хезмәткәрләре эше. Бу эшчән һәм тыйнак кызларга чын күңелдән рәхмәт әйтәсе килә.

Өч сәгатьтән артык барган концерт ниндидер җылы атмосферада үтте һәм язгы ләйсән яңгыры сыман тәэсир итте. Ә бу вакытта Самара өстеннән чын ләйсән яңгыры явып үткән икән. Ул өйләрне, паркларны һәм урамнарны юып узган кебек, Линар Абсаттаровның концерты да күңелләрне чистартып, яңа өметләр уятты, яңарышлар вәгъдә итте. Афәрин, Балыклы егетләре, афәрин, Линар! 

Хәтиҗә ГЫЙНИЯТОВА җырлый. 

Линар башкаруындагы "Герман көе". Арткы планда - Марат РӘСҮЛОВ һәм Илһам ШӘРӘФЕТДИНОВ. 

Әнәс МИНГАЛИЕВ фотосурәтләре.
  
	Эльмира ШӘВӘЛИЕВА	
Бердәмлек

	№   |  	


